Eksterne kommentarer: Dette er en debattartikkel. Analyse og standpunkt er skribentens egen.

Hei, denne artikkelen er over ett år gammel og kan inneholde utdatert informasjon

Nyhetsavisen skaper tydeligvis et stort engasjement og nyhetsartiklene ser ut til å falle enkelte tungt for brystet. Dette er vel og bra, fordi journalistikk bør helst føre til konsekvenser. Nyhetsavisen har nå 21.000 medlemmer og det likes eller skrives noe i spaltene i gjennomsnitt 6000 ganger hver dag.

Det som er mindre bra er å slippe til tidligere SV-politiker Andreas Halse til i Dagbladets spalter der han får komme med grove falske beskyldninger uten at den som utsettes for sterke beskyldninger skal ha adgang til samtidig imøtegåelse.

Den som blir tråkket på i Dagbladets spalter denne gangen er undertegnede, fordi Halse i en større kronikk ser ut til å ikke takle denne høyst ordinære og presise nyhetsartikkel.

«Ja til bilen i Oslo» publiserte 13 juni: «Oslo-håndverkere roser byrådet for bilfritt sentrum Oslo Kobber- og Blikkenslagerlaug, Oslo Malermesterlaug, Oslo Rørleggerlaug, Byggmesterforbundet og Murmesternes Forening hyller Raymond Johansen i en fersk høringsuttalelse om bilfritt byliv. - Vi setter pris på arbeidet med å få bort privatbilismen i sentrum, skriver Oslo Håndverks- og Industriforening administrerende direktør Eivind Andersen i et ferskt brev til Plan- og bygningstetaten.»

Denne nyhetsartikkelen fører til at Andreas Halse kommer med tre grove anklager i Dagbladet. Halse mener at jeg bedriver følgende på Facebook:

1) «Frådende personangrep»: Jeg kan forsikre Dagbladets redaktør at jeg som administrator for nyhetsavisen «Ja til bilen i Oslo» aldri har kommet med et eneste personangrep.

2) Opererer med «de drøyeste formuleringene»: Våre nyhetsartikler eller mine kommentarer befinner seg godt innenfor det som kalles anstendighet.

3) Jeg lever av «å piske opp stemningen i sosiale medier»: Dette er også feil, men god journalistikk som for eksempel å fortelle at Oslo Håndverks- og Industriforening setter pris på at Ap-byrådet arbeider for å «få bort privatbilismen» har en tendens til å skape reaksjoner fra leserne.

Skal jeg klage Dagbladet inn til Pressens Faglige Utvalg? Nei, fordi dette er et så opplagt brudd på Vær Varsom-plakaten at det er helt unødvendig å slå inn åpne dører.